Kohvikus töötab lisaks omanikele veel kaks töötajat. Üks vahetus  kestab 12 tundi. Miks tehti just ööpäevaringne söögikoht - kas pole see kõige kurnavam variant? "Võru ööpäevaringse lahtiolekuajaga kiirsöögikohad, välja arvatud kohvik Ex, ei paku vihmasel päeval või kõledal öisel ajal sooja ruumi. Seetõttu leidsimegi, et kõige parem oleks luua söögikoht, mis oleks kogu aeg avatud. Ex kohvikust oli abikaasal kogemus olemas, ka öise töötamise osas, mistõttu mõtlesime, et võiks avada päris uue ja veel parema 24 h söögikoha," põhjendas seda valikut Urmas Varrak, kes koos  abikaasaga majandab ka Kagu Hosteliga, mille omanikud nad samuti on. "Ehkki Räpina mnt 1 ei ole just päris kesklinnas, on asukoht meie meelest linna ühes tuiksoones. Noored armastavad siin koguneda ja nüüd on neil hea võimalus ka kuskil maha istuda." rääkis ta veel.